Polîsanê leşkerî yê rûsan û tirkan ê îşxalkeran rojawanê Dirbesîye de dewrîyeya hempare kerde. Roniştoxanê herême reyna nêrazîbîyayîşê xo mojna û kerrayî varnayî konvoye ser.
8ê teşrîna peyêne de wexto ke dewrîyeya hempare ya rûsan û tirkan Girkê Lege û Dêrikî yê Kantonê Qamişlo de gêrayêne, roniştoxê herême weriştibî payan ser. Wextê nêrazîbîyayîşê şerî de hêzanê tirkan ê îşxalkeran Serxwebûn Elîyo sivîl qetil kerdibi. 5 sivîlê bînî zî birîndar bibî.
5ê teşrîna peyêne de dewrîyeya hempare ya ke 7 wesayîtanê leşkerî yê rûsan û 7 wesayîtanê leşkerî yê tirkan ra amebî meydan, dewanê Kobane de bîyî  hedefê kerrayanê roniştoxanê herême.
